Bya DICKSON KULUMBA
KATIKKIRO Charles Peter Mayiga atenderezza omumyuka owookubiri owa Pokino ng’omusajja abadde omukozi, omuwulize, aweereza Kabaka we obuteebalira okutuusa ku ssaawa esembayo w’aviiridde mu bulamu bw’ensi eno.
Bino byabadde mu bubaka, Katikkiro bwe yatisse Minisita omubeezi owa Gavumenti ez’ebitundu e Mmengo, Joseph Kawuki mu kuziika Hajji Isaac Semujju abadde omumyuka owookubiri owa Pokino (Omwami wa Kabaka atwala essaza ly’e Buddu) eggulo ku kyalo Butale e Masaka.
Mayiga yasabye Bannaddu “ okubeera abakozi n’okuweerera abaana nga Hajji Semujju olw’engeri gy’abadde akola okusobola okuzzaawo ekitiibwa kya Buddu nga bwe kyalinga edda.”
Hajji Semujju abadde atawaanyizibwa obulwadde bw’ensigo era nga bwamunyiikirira omwezi oguwedde n’atwalibwa mu ddwaaliro e Mulago gye yafiiridde mu kiro ekyakeesezza Olwokubiri nga February 10, 2015.
Okuziika kwetabiddwaako Omumyuka wa Pulezidenti, Edward Ssekandi, ababaka ba Palamenti, abaami b’amasaza n’abalala.
Ate Vincent Biriko Yiga abadde yaakalondebwa ku bwami bw’eggombolola ya Kabaka ey’e Butayunja mu ssaza ly’e Busujju, yafudde eggulo ku makya mu ddwaaliro e Mulago.
Yiga abadde mutuuze ku kyalo Kiggwa, mu ggombolola y’e Butayunja nga yafuna obulwadde obw’amangu n’addusibwa mu ddwaaliro e Mityana ku Ssande gye yaggyibwa n’aweerezebwa mu ddwaaliro e Mulago era nga w’afiiridde abadde abuuzaayo wiiki bbiri okutuuzibwa mu ofiisi eyo.
Aziikibwa leero ku ssaawa 10.00 mu biggya bya bakadde be e Kiggwa, Busujju.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn